Papersnake/gushiwen huggingface dataset:
清晓出郊
吕祖谦（宋代）

落月窥瓮牖，殷勤唤人醒。
蓐食治野装。行行向郊坰。
林端横宿霭，未放群山青。
藕花断复续，莫辨浦与汀。
初闻露花香，一洗廛市腥。
清景竟难挽，晨光著邮亭。
留眼数天际，尚余三四星。
车尘驾暑气，白汗如翻瓶。
凉燠一机耳，愠喜谁使令。
泠然解其会，冰壶在中扃。
秋景 鹤唳清露垂
刘辰翁（宋代）

一叶寒金井，惟应独鹤知。空山今夕泪，清露满空垂。

华表归来后，琴心感慨时。寥寥天不问，湛湛夜何其。

富贵朝田薤，琅玕月地芝。人间长似水，搔首梦为谁。
巫山庙
崔涂（唐代）

双黛俨如嚬，应伤故国春。江山非旧主，云雨是前身。

梦觉传词客，灵犹福楚人。不知千载后，何处又为神。
次韵费梦得晚秋感怀三首 其三
郭印（宋代）

摇落秋风晚，吾衰已一翁。不堪居世上，宁忍卧山中。

帷幄人焉用，尘埃帝尚蒙。仰天无计出，老泪溅寒空。
如梦令 幽恨
徐釚（清代）

帘外雨狂风骤。幽恨浓于春酒。有泪不教弹，尽把罗衫湿透。

消瘦。消瘦。那个人儿知否。
望州亭鼓山铭
丁竦（宋代）

鼓屴崱，峰顶特。
穷岛夷，頫封域。
屏闽东，拱辰北。
岁辛亥，帝司赤。
竦绅烈，从陗陟。
搴若华，揖瑶极。
呵蜚霆，蹴鳌脊。
披霄根，殚目力。
高者仰，深必惕。
谨其至，惟古则。
羃窗
周献甫（宋代）

薄纸新糊就，悠然一室清。
有风寒不到，无月夜能明。
暂隔前山色，时敲落叶声。
冻蝇可憎汝，鑽扑漫营营。
曹知白吴淞山色图
陆居仁（元代）

终南求捷径，少室索高价。唯有懒云西，山深无俗驾。
敝车
仇远（元代）

汝自骑高马，予宁坐敝车。
功名输俊茂，天地著迂疏。
漫说痴人梦，仍看后世书。
谪仙酒楼在，不醉欲何如。
凡马示同学
孔平仲（宋代）

凡马慕骐骥，努力思远行。置之跛驴中，咫尺遂自矜。

学者所虑远，欲并扬鸾鸣。岂以胜时俗，骤尔意气盈。

聋瞽固易欺，奈有聪与明。作诗戒群居，吾言非汝轻。
送人游武陵湘中
齐己（唐代）

为子歌行乐，西南入武陵。风烟无战士，宾榻有吟僧。

山绕军城叠，江临寺阁层。遍寻幽胜了，湘水泛清澄。
偈颂八十七首
释慧开（宋代）

动弦别曲，叶落知秋。
禾山打鼓，雪峰辊球。
睦州担板，投子提油。
赵州狗子，沩山牯牛。
青原垂足，俱胝指头。
一队破落户，各自带风流。
挽张夫人
陈宓（宋代）

籍甚金张世，归欤王谢贤。
丝萝能几日，松柏早千年。
谊重不再辱，身轻得自怜。
平生不朽事，看付杀青传。
崇山图七贤诗
张嵲（宋代）

题舆意匠崇崖图，鲁侯为赋溪隐诗。
长松短壑历可数，坐使妙境移于斯。
地灵神秀天所秘，豺嗥虺伏鬼莫窥。
芟蓬扶翳快登览，若有异物阴相之。
嵌岩巀页临汉浒，左拱右揖如追随。
七峰远峙攒剑直，三溪旁缭萦带垂。
芳洲兰杜飞白鹭，沧浪渔艇牵钩丝。
烟霏露融水鉴净，一声孤笛横云霓。
淑气亭亭扫般若，昂精灿灿栖明祠。
幽寻眼力觑大巧，卜筑得此林峦奇。
堂如连舰岸若玦，呀成空谷窪为池。
妙观观尽见觉性，静隐隐德腾光辉。
信美谁谓非云土，致爽自足和天倪。
邓公之孙特不凡，渥洼绣鞯黄金羁。
胸中万顷九云梦，江湖宽旷贞以期。
笛
丁谓（宋代）

衡阳裁翠簳，梦泽剪霜柯。
妙制非丘仲，知音赏列和。
赋因怀旧得，曲为写情多。
三弄青溪侧，风流奈尔何。
芳树
萧绎（南北朝）

芬芳君子树，交柯御宿园。桂影含秋月，桃花染春源。

落英逐风聚，轻香带蕊翻。丛枝临北阁，灌木隐南轩。

交让良且重，成蹊何用言。
题画 其一
陈豪（清代）

得鱼易醉已微酡，泛宅浮家涉历多。鸥鸟同眠江上稳，转疑朝市有风波。
句
朱浚（宋代）

蓬莱春思重云上，江汉秋情十载前。
田蛙歌
罗椅（宋代）

虾蟆，虾蟆，汝本吾田蛙。渴饮吾稻根水，饥食吾禾穟花。

池塘雨初霁，篱落月半斜。啁啁又向他人叫，使我惆怅悲无涯。

虾蟆对我说，使君休怨嗟。古田千年八百主，如今一年换一家。

休怨嗟，休怨嗟。明年此日君见我，不知又是谁田蛙。
送邵郎中知潭州
梅尧臣（宋代）

张铙叠吹洞庭外，缘虎带刀蛮帅迎。
且谕汉家绥抚厚，莫言湘守事权轻。
木奴洲近霜包熟，斑竹林昏野鸟鸣，
贾谊宅边寒井在，暂留千骑漱余清。
偶成
冯山（宋代）

长歌咏考槃，洒落正休官。爱竹临溪倚，携书坐石看。

足烦犹解屦，发秃自忘冠。愿为无多欲，持身到处安。
辛丑正月十三馀南厅
郑刚中（宋代）

小槽沥沥流香乳，玉壶注入金鹦鹉。
甘脆铺隐荐肴俎，环炉数客不停举。
酒酣耳执灯前舞，呜呼不作儿女语。
未到山颓且撑拄，窗外濛濛正春雨。
偈颂七十六首 其四十八
释子益（宋代）

东司头，粪坑上。臭气薰天，如何近傍。一屙便了底，痛与一锥。

的的卓卓底，三十拄杖。有功者赏。
题宣和御笔鞓红牡丹
陈曾寿（清代）

明皇酣醉沉香亭，夜雨蜀道愁淋铃。道君绘事更奇绝，五国城中窟冰雪。

游戏岂是天子事，后身重光今再至。一枝带露写鞓红，香国胡然见天帝。

当年宴坐琼津堂，赭衣弄翰围群芳。素绢染成天水碧，正色不数姚家黄。

一朝围城迫烽火，谁捧玉皇红一朵。六宫粉黛载明驼，山色燕支真夺我。

宴山亭畔见杏花，故宫何处悲龙沙。披图题署词皇阁，付与万古长咨嗟。
临川郡楼张都阃招饮
王慎中（明代）

楼阁崔嵬俯一州，当楼置酒楚天秋。参差梅柳军中乐，高下溪山城上游。

席照满轮宜取醉，林飘一叶正关愁。银瓶颇怪倾难尽，曾换将军旧紫骝。
绝学无忧篇
李道纯（元代）

日用总玄玄，时人识未全。当推心上好，放下口头禅。

法法非空法，传传是妄传。不曾修福始，焉能有祸先。

不益便无损，不变岂能迁？不垢亦不净，无缺亦无圆。

莫着嗔和喜，何愁迍与邅。不作善因果，那得恶因缘？

不闻兴废事，名利不相牵。精粗无爱恶，妍丑不憎怜。

不偿欢喜债，都无恩怨缠。打开人我网，跳出是非圈。

清虚不好古，恬澹倦希贤。休思今世后，放下未生前。

从他佛是佛，任伊仙是仙。既无尘俗累，何忧业火煎。

有无俱不立，虚实任相连。都缘无取舍，自然无过愆。

来去浑忘却，死生何预焉？居止无余欠，随处任方圆。

饥来一碗饭，渴则半瓯泉。兴至自逍遣，困来且打眠。

达者明此义，休寻天外天。见前赤洒洒，末后亮娟娟。
赠阎古古
陈维岳（清代）

相逢一笑看吴钩，燕市悲歌上酒楼。地有大风连沛泽，人馀奇气动幽州。

天低古戍金笳冷，月坠严城玉笛愁。此处旧传多侠客，荆高去后水悠悠。
句 其十八
王安国（宋代）

山围燕作画图出，水作夜窗风雨来。
宣九家赋雪
黄庭坚（宋代）

都城穷腊月半破，晚来雪云应朝课。
虚檐稍闻飘瓦声，六花连朝若推堕。
翩翩恐逐歌吹来，皎皎不受尘泥涴。
试寻高处望双阙，佳气葱葱寒贴妥。
遥知万马驾紫宸，把烛天街听宫鏁。
吾人岂解占丰年，但喜酒樽宜附火。
石鼎香浮北焙茶，洪炉壳爆宣城果。
陆珍海异厌下箸，别索百种烦烹和。
仆奴睥睨费呼叱，主人爱客无不可。
凭向江船问子猷，山阴夜醉何如我。
北邻长吉最能诗，怯寒正想重裘坐。
故遣长须屡送来，犹得王孙嘲饭颗。
秦淮
曾极（宋代）

凿断山根役万人，祖龙痴绝更东巡。
石城几度更新主，赢得淮流尚系秦。
思剡
陆游（宋代）

羸疾无休日，清秋适此时。
节存旄尽落，带剩眼频移。
吾兴复不浅，俗人那得知。
会当游剡去，支许有深期。
挽司马温国公丞相二首 其一
毕仲游（宋代）

黄发来虽暮，丹心病未休。艰难天下事，际会老臣谋。

似觉浮风返，空嗟白日留。定知名汹汹，万岁与千秋。
品令·日长风静
杨泽民（宋代）

日长风静。浓香在、珠帘花影。棋具对著明窗近。未排角势，鸦鹭先分阵。双叠远山非有恨。正藏机休问。便如喝采争堂印。局番无定。有幸君须尽。
送区世昌下第二首 其二
江源（明代）

去岁春风嗟落第，今年秋暮始还家。待君挟策重来日，骑马长安看杏花。
题山景二首
曹勋（宋代）

乱山苍翠霭岚光，采药幽人凤子香。
路转峰回茅舍静，好寻绝顶访僧房。
常州先生以太守入对五首 其二
赵蕃（宋代）

争观苏翰林，未识李北海。独能亲话言，异彼想风采。

徬徨计拍马，留滞搴兰茝。匹马候南还，轻舟即东汇。
次韵子公舍人侄纸阁用荆公韵二首 其一
张扩（宋代）

清修是药别无方，纸閤新糊暂著床。定自中扃元洁白，直教平地亦清凉。

布裘衲被总相称，暮雪晓风浑不妨。似要经营淡生活，忽惊锋颖露锥囊。
寓舍遭雨漏甚
赵蕃（宋代）

无计补天漏，宁关以瓦为。
昼居衣数燎，宵卧枕频移。
惯闷长凭酒，穷愁更有诗。
何须偻句问，可向穴居知。
贺新郎（寿蔡参政）
翁合（宋代）

世事今如许。祗先生、寿身寿国，尚堪撑拄。一脉宽仁忠厚意，留到如今可数。问谁是、擎天一柱。名节难全官职易，这娥眉、肯效争妍妒。几而作，色斯举。

沧州万顷舟横渡。对和风、桃花流水，一蓑烟雨。亲得紫阳传正印，且作斯文宗主。世望皋夔伊傅。天意须酬平治愿，抚参同、一卷长生谱。平治了，仙为侣。
隔浦莲近拍
陆游（宋代）

骑鲸云路倒景。醉面风吹醒。笑把浮丘袂，寥然非复尘境。震泽秋万顷。烟霏散，水面飞金镜。露华冷。

湘妃睡起，鬟倾钗坠慵整。临江舞处，零乱塞鸿清影。河汉横斜夜漏永。人静。吹箫同过缑岭。
扫坟
张善昭（明代）

春来雨露一凄然，酹罢芳阡涕欲涟。几处江山春景象，九原松柏旧风烟。

浮云世事犹千古，流水桃花似去年。回首不堪闻杜宇，吟魂销断夕阳边。
敬题箕颍集后二首
曹勋（宋代）

昔侍先君日，多令诵近诗。
尚知涂抹处，犹记唱酬地。
竟负经邦志，终为造物疑。
篇篇亲训释，字字念恩慈。
首春九日寿溪三绝
刘克庄（宋代）

陶子经丘又寻壑，庞公上塚亦携家。
可怜春事今年早，落尽桃花落杏花。
牛头山留别 其三
宋思仁（清代）

山色苍苍草色黄，多君饯我别离觞。可怜今夜平分月，回首云山即渺茫。
岁开八日谒西溪真悟讲师
释正觉（宋代）

雨华几席自清馨，茗碗初收篆缕青。
柔弄柳条风剪剪，冷濡梅蕊雪星星。
不嫌黄卷闲遮眼，有意微尘破出经。
思大气吞三世佛，儿孙未到败门庭。
便县怀古
阮阅（宋代）

兔葵燕麦撼春风，废址颓垣古县封。
聚落已迁江上去，隔林已旧雨三峰。
金刚随机无尽颂 其二 大乘正宗分第三
释印肃（宋代）

宗乘正若何，未了说誵讹。要知三十棒，赵州勘老婆。
初冬杂咏
陆游（宋代）

儿时爱书百事废，饭冷胾乾呼不来。
一生被误终未醒，老作蠹鱼吁可哀！
乐景夔生日
项安世（宋代）

四十九年蘧伯玉，又从湘水向洮河。还家趁及垂弧燕，阖郡喧传衣锦过。

风月平分秋恰半，亲朋来祝寿如何。亮功人是长生日，预卜他年事业多。
同茅徐两生过瀫元太学园中时秋海棠盛发剧饮畅歌遂至丙夜
胡应麟（明代）

曲榭延秋色，名园傍午桥。晨霜山果熟，宿雾海棠娇。

绿水衔堤近，青林抱郭遥。参差发狂兴，醉墨满芭蕉。
送洞元法师归茅山三首 其三
蔡肇（宋代）

一庵畴昔共嵚崟，古木垂阴岁月深。恐是三生房次律，要随藤杖去重寻。
奉和御制上元灯
徐铉（宋代）

幔亭高敞九门前，银箭迟迟夜漏迁。明月静添华烛影，和风时度御炉烟。

朱轮绣毂车声接，玉勒金羁马首骈。一曲云谣飞圣藻，万方歌咏仰尧天。
巫山县汾州唐使君十八弟宴别兼诸公携酒乐…留于屋壁
杜甫（唐代）

卧病巴东久，今年强作归。故人犹远谪，兹日倍多违。

接宴身兼杖，听歌泪满衣。诸公不相弃，拥别惜光辉。
龙关歌 其三
杨慎（明代）

双洱烟波似五津，渔灯点点水粼粼。月中对影遥传酒，树里闻歌不见人。
写怀
释行海（宋代）

话别苏堤第一桥，白头孤客怅难消。
山中蹈华皈来晚，只有青灯作寂寥。
玉堂北栏丛竹
宋祁（宋代）

玉署凝严处，朱栏封殖恩。
其谁赏高节，祗自保孤根。
密幹青杠矗，危梢翠纛翻。
故林兹地隔，新实几时繁。
细籁供风枕，斜阴叠月轩。
雀惊冲叶堕，蝉静抱枝喧。
戴氏当年谱，梁王自古园。
对容金马客，深在玉堂门。
本以萧萧擢，还由冉冉存。
烟能留暝色，粉解记春痕。
拾箨题吟墨，披丛爽醉魂。
爱君同省树，不敢为人言。
正月六日雪
赵蕃（宋代）

立春才十日，春事已交加。
政苦诗材窘，欣逢眼界赊。
漫天皆柳絮，何地是梅花。
无复青帘觅，敲门问酒家。
寄奉崇善促父亲解组
梁建（明代）

民事伤心两鬓萧，海天归思竟无聊。悬鱼太守闻羊续，留犊贤侯有魏苗。

晓日花边宜解绶，秋风江上莫停桡。应思膝下频兴慨，尽日莱堂首重翘。
洛中春旱祷龙门无畏塔得雨
夏竦（宋代）

露盘金索出危岑，风卷惊尘扑翠林。
五夜清场严佛事，一犁甘翠慰民心。
圣君旰食忧应减，守吏斋诚祷更深。
泛滟洛川皆帝力，好浮青鲤瑞烟寻。
次韵程兄投赠
方岳（宋代）

知无燕颔可封侯，索米长安亦强留。
输与鲈肥菰叶滑，吴中风味老孤舟。
庆封宅古井行
陆龟蒙（唐代）

古甓团团藓花碧，鼎渫寒泉深百尺。江南戴白尽能言，

此地曾为庆封宅。庆封嗜酒荒齐政，齐人剪族封奔迸。

虽过鲁国羞鲁儒，欲弄吴民窃吴柄。吴分岩邑号朱方，

子家负固心强梁。泽车豪马驰似水，锦凤玉龙森若墙。

一朝云梦围兵至，胸陷锋铓脑涂地。因知富德不富财，

颜氏箪瓢有深意。宣父尝违盗泉水，懦夫立事贪夫止。

今歌此井示吴人，断绠沉瓶自兹始。
答赠戚山人不磷不磷工绘事及诗寓逸季所
胡应麟（明代）

飘然孤鹤下玄关，十日高阳共破颜。白苧霜华娄子国，青缯云色敬亭山。

囊中毛遂人争识，庑下梁鸿客未还。惭愧五君劳入颂，风尘吾已鬓毛斑。
次韵志归十首
方回（元代）

老不任时栋，穷犹宅士乡。
端能甘澹泊，未觉厌荒凉。
古井深泉冷，閒庭异草香。
田翁来问字，略为说偏傍。
石门题壁
徐时（宋代）

山中薄业有莱田，出入於兹五十年。
夹径两崖几蜀道，沿流十度异贪泉。
鹿门莫遂平生愿，屐齿常为险阻穿。
晚卜一丘旗岭上，辋川风月为留连。
再和陈提举喜雨
阳枋（宋代）

十万农租要纳王，望霓虽切雨何方。
又林敬体皇心祷，云汉终歌国祚昌。
坐使里闾消欢息，幻成境界得清凉。
欲知千里人情共，盈袖新诗已可装。
枕上和圆机绝句梅花十有四首
晁说之（宋代）

孤芳寒艳绝难依，邺下关中不赋诗。
未必江南有才子，也应先是七三辞。
高头山
陈造（宋代）

小驻缘云脚，居然睡眼醒。
楚田衔树阔，汉水挟山青。
蹀躞初忘倦，巉岩已饱经。
川原方啖蔗，不拟叹漂零。
赋得的的帆向浦
司空曙（唐代）

向浦参差去，随波远近还。初移芳草里，正在夕阳间。

隐映回孤驿，微明出乱山。向空看不尽，归思满江关。
次韵梁尉秦碑
莫济（宋代）

六王失国四海归，秦皇东刻南巡碑。
法因史籀有增减，名与苍颉争飞驰。
自言功德可歌颂，黔首个个愚无知。
海神何故独拒命，风涛塞路蟠蛟螭。
群臣谄佞仙药远，死生治乱分两岐。
山灵不可守碑记，片段应作龟床支。
陵谷虽存世代异，耳目双被诞者欺。
只余纸本落人世，千古遗臭东南崖。
我闻秦望最高峻，城域所见非昔时。
何山距县四十里，符合传记壮且奇。
众峰乃是子孙行，古木几换蛟龙枝。
指东作西未足怪，父老流传从小儿。
政如涂山玉帛会，漫不可考岁久之。
梁君吏隐年甚少，郁郁寸角初解麋。
裹粮挈榼访古迹，气味萧散如分司。
忽闻片石在绝顶，小篆无乃斯翁为。
手披荆棘诃虎兕，拄杖直叩山头皮。
模糊岂复有字画，此物及见秦乱离。
当时威势振天下，不言惨毒民嗟咨。
乘舆所至为刀锯，方岳何暇安礼仪。
关中屡弃百二险，历数浪指亿万期。
君臣乃尔自贤圣，鲠论不复相瑕疵。
陈迹安知百世后，樵夫牧子笑脱颐。
兴亡俄顷三叹息，抚掌重阅太史辞。
假使玉箸余笔画，文过其实世所嗤。
早知金石不可恃，相君应悔燔书诗。
班婕妤
陆机（魏晋）

婕妤去辞宠。淹留终不见。
寄情在玉阶。托意惟团扇。
春苔暗阶除。秋草芜高殿。
黄昏履綦绝。愁来空雨面。
杂曲歌辞。夜夜曲
田娥（唐代）

愁人夜独伤，灭烛卧兰房。只恐多情月，旋来照妾床。
赠王仙柯
中寤（唐代）

瞻思不及望仙兄，早晚升霞入太清。手种一株松未老，

炉烧九转药新成。心中已得黄庭术，头上应无白发生。

异日却归华表语，待教凡俗普闻名。
凤仙花
伍瑞隆（明代）

五色含英暗自菲，绕梧穿竹弄朝晖。秦楼一夜吹明月，几队临风学凤飞。
用谢艮斋韵题欧阳长老墨梅 其二
袁说友（宋代）

屏灯红灼烁，窗月正黄昏。印出横斜影，分明竹外村。
小岁日对酒吟钱湖州所寄诗
白居易（唐代）

独酌无多兴，闲吟有所思。一杯新岁酒，两句故人诗。

杨柳初黄日，髭须半白时。蹉跎春气味，彼此老心知。
春夜听雨
杨公远（宋代）

小楼炙烛未成眠，好雨知时听不厌。风急斜敲窗上纸，檐高微洒楯边帘。

花应憔悴啼丹脸，麦定惺愡磔翠髯。添得明朝诗兴好，池塘草长水渐渐。
雨后月出洁逾晴昼竦然作此
李世熊（明代）

寒雨肃然止，族云避孤月。月锋布威严，万翳落如劂。

屏息承静布，恭默思超越。叩帝更无阍，乘空亦有筏。

澄汰千载尘，浣涤山川骨。爽然游泰初，人天不容发。
夏口送屈突司直使湖南
刘长卿（唐代）

共悲来夏口，何事更南征。雾露行人少，潇湘春草生。

莺啼何处梦，猿啸若为声。风月新年好，悠悠远客情。
效王建从军后答
刘子寰（宋代）

爱山无术住家贫，晚曳长裾傍主人。七十老亲抛菽水，二千长路逐风尘。

瞻云望月怀三径，种药移花嗟一春。援笔谩题形语影，及时收取自由身。
摸鱼儿·掩凄凉黄昏庭院
程垓（宋代）

掩凄凉、黄昏庭院，角声何处呜咽。矮窗曲屋风灯冷，还是苦寒咽节。凝伫切。念翠被熏笼，夜夜成虚设。倚阑愁绝。听凤竹声中，犀影帐外，簌簌酿寒轻雪。
伤心处，却忆当年轻别。梅花满院初发。吹香弄蕊无人见，惟有暮云千叠。情未彻。又谁料而今，好梦分胡越。不堪重说。但记得当初，重门锁处，犹有夜深月。
奉和鲁望晓起回文
皮日休（唐代）

孤烟晓起初原曲，碎树微分半浪中。湖后钓筒移夜雨，

竹傍眠几侧晨风。图梅带润轻沾墨，画藓经蒸半失红。

无事有杯持永日，共君惟好隐墙东。
淳熙十六年皇后册宝十三首
佚名（隋代）

正位长秋，容典德矣。
王假有家，人化至矣。
俪极见天，多受祉矣。
蛰蛰螽斯，宜孙子矣。
句
淮安守（宋代）

一从楚客死，淮山无颜色。
辰州坡叹
周瑛（明代）

马郎坡，牛郎坡，山高路险将如何。前山望云云片阔，后山听雨雨声发。

仆夫尽日赤双脚，尽力踏泥泥转滑。君不见蜀道难，千山万水高巑岏。

我今入蜀向西去，此是东头第一关。
卜居三山已四十年矣暇日有感聊赋五字
陆游（宋代）

泥古衰犹学，开荒夜亦耕。
屋芟生草盖，釜撷野蔬烹。
白稻雨中熟，黄鸦桑下鸣。
残云忽吐日，喜对小窗明。
荔枝堂昼憩
杨万里（宋代）

荔子阴中风绝凉，菖蒲节後日偏长。
落残数柄荷花蕊，浸得一偏泉水香。
多病早衰非破砚，欲行复倦且胡床。
曲江近北差迟暑，不道江山胜五羊。
归田三首 其二
白居易（唐代）

种田意已决，决意复何如。卖马买犊使，徒步归田庐。

迎春治耒耜，候雨辟菑畬。策杖田头立，躬亲课仆夫。

吾闻老农言，为稼慎在初。所施不卤莽，其报必有馀。

上求奉王税，下望备家储。安得放慵惰，拱手而曳裾。

学农未为鄙，亲友勿笑余。更待明年后，自拟执犁锄。
偈 其四
释元祐（宋代）

月色和云白，松声带露寒。好个真消息，凭君子细看。
十虫吟 其五
舒岳祥（宋代）

虫有卖油公，什伍处阴湿。长脚如蟏蛸，胫细走不及。

儿童反接之，邀其吐微汁。所挟虽不多，坐此遭捃拾。

倾资仅有此，微生何以给。
贤牧堂
朱万年（宋代）

师𢍰使众作祠堂，要学朱张与郑王。大家飞上梧桐树，自有旁人说短长。
哭徐夤
王延彬（唐代）

延寿溪头叹逝波，古今人事半销磨。

昔除正字今何在，所谓人生能几何。
六月十七夜出寺门骤有所闻疑水与风即而观之
赵蕃（宋代）

昨日真聊尔，今宵颇快哉。
无嫌雨脚短，故喜旱头开。
一饱归天赐，群凶勿幸灾。
谁驱霹雳驾，更起阿香雷。
辛未闰四月即事
张九成（宋代）

寓居城中寺，萧然如深山。
终年客不到，终日门亦关。
晨朝香火罢，去履脱危冠。
饱读古人书，会意有余欢。
客有馈荔枝，荐又碧玉盘。
吟哦更咀嚼，未羡朱两轓。
鲛绡作红皱，护此冰肌寒。
秋夜闻雁二首 其一
王讴（明代）

最苦思乡泪，今宵为汝多。秋阴连海岳，归路识星河。

未信衔芦叶，真能捍网罗。楚云一万重，故渚拟须过。
秋夜闻笛
文彦博（宋代）

秋宵万籁沉，羌笛似龙吟。向秀忽思旧，马融方好音。

细声寒入牖，残韵半和砧。莫奏梅花曲，旅人情更深。
钓鳌行
华岳（宋代）

北风浩荡沧溟阔，千万军声夜潮聒。
翻空浊浪鼓雷霆，舟子停兰面如血。
龙门有客何狰狞，弩目张胆殊不惊。
桅樯破浪裂洋岛，直欲下举空蛟鲸。
我之钓兮非世比，新月为钩索霞绮。
先拗虹昭然为钓竿，却把鹍鹏作香饵。
欲垂未垂号鬼神，星斗无兴天地昏。
海灵活乞命免生死，一钩连六酬衔恩。
我公万里风烟伯，度量汪汪寰海窄。
蟠胸高耸蓬莱山，壮气直吞云梦泽。
恩波万壑奔洪流，风帆浪楫交觥筹。
金鳞照日巨如斗，四海触物无虚舟。
我生本是钓鳌客，几岁滩头望风色。
忽闻霹雳破昆仑，便整丝纶驾航舶。
我今十辖迎公开，会须举手生风雷。
不然长啸谢水府，明月满船归去来。
年老逢春十三首 其六
邵雍（宋代）

年老逢春春意多，波光谁染柳谁搓。池亭正好爱不彻，草木向谁情奈何。

便把樽罍通意思，须防风雨害清和。千红万翠中间里，似我闲人更有么。
扬州丙寅除夕
李英（清代）

岁月催双鬓，浮生又一年。乡关渺何处，书剑益凄然。

雪积千山暝，云深万树连。凭高仍引望，离思满江天。
和谢爱山晚吟韵日晚与客散步因诵夕阳虽好不
文天祥（宋代）

日落未落天沧凉，悬崖挂壁留馀光。
紫烟翠雾空迷茫，飕飕度壑松风长。
牛背短笛催归忙，飘飘逸兴空悠扬。
襟怀洒落万虑亡，须臾薄暝山色藏。
长歌浩浩相激昂，淡云弄月微昏黄。
贺新郎 其四 端午和刘潜甫韵
尤侗（清代）

小满吴蚕吐。乍阴晴、春红消歇，黄梅迎暑。刮眼风尘纷未了，遍黄蒲人艾虎。

何处觅、龙舟竞渡。横笛短箫江上远，但关山、烽火传鼙鼓。

请拔剑，为君舞。

花花世界遽如许。算英雄、百年成败，一杯残醑。金紫貂蝉长在否，不抵枕中炊黍。

又看尽、蛮争触怒。读破离骚还痛饮，叹吴侬、更比湘累苦。

只一醉，忘今古。
送石扬休还蜀
欧阳修（宋代）

长爱谪仙夸蜀道，送君西望重吟哦。
路高黄鹄飞不到，花发杜鹃啼更多。
清禁寒生凤池水，绣衣荣照锦江波。
昔年同舍青衿子，夹道欢迎鬓已皤。
七星桥
朱筠（宋代）

迂道层云指石门，桥过七里七星存。隔年滩发青如滴，傍砢山桃红欲喷。

更与试巇偿往度，似因跻胜认斯村。武夷小小亲来别，莫敝精神心自扪。
交阮嗣宗一首
舒岳祥（宋代）

贫莫客千里，富莫不出门。
迫隘多陵辱，飘摇困风尘。
所以丈夫志，奋翼凌清氛。
一举蹴四海，载举登昆仑。
玉皇顾我笑，众嫭粲以繁。
引酒酌北斗，银河为飞翻。
天姿固如是，龌龊何足云。
鄙哉贫贱者，矫首望余芬。
鹏鷃各有分，榆枋保终年。
感春四首 其四
孙觌（宋代）

春物菲菲自解欢，雨鸣孤枕夜漫漫。忘形不到公荣饮，绝意休弹贡禹冠。

离乱家书万金直，艰难斗酒百忧宽。囊空甑倒谁能救，泪湿花枝不忍看。
杂咏下 龟巢
洪适（宋代）

眼看莲叶巢，藏六可论交。但得沧洲趣，何嫌蝘蜓嘲。
重九
朱弁（宋代）

九日今何地，寒深紫塞霜。敢嫌芦酒浊，且对菊花尝。

岁月双蓬鬓，乾坤百战场。赐萸知未举，梦自识鸳行。
观星
毛珝（宋代）

九天有象不虚呈，历历都关国重轻。汉客可无经济意，只将牛女问君平。
题张资政汝川图九首 其五 金石台
汪藻（宋代）

花光连接两台春，中有眠云跂石人。莫使鞭笞鸾凤去，时来重现宰官身。
破阵子 其一
陆游（宋代）

仕至千钟良易，年过七十常稀。眼底荣华元是梦，身后声名不自知。

营营端为谁。

幸有旗亭沽酒，何妨茧纸题诗。幽谷云萝朝采药，静院轩窗夕对棋。

不归真个痴。
杂画为刘仲脩题 其二
黎民表（明代）

溪上风欲来，扁舟归渐紧。不暇问桃源，赖是柴门近。
闻喝马恻然感叹且恨其辞鄙恶特甚作此诗从贺
晁说之（宋代）

一世危肠赋愍征，江城梦断到边城。
晚风不送采莲曲，落日唯闻喝马声。
长似竹枝愁远客，重于陇水恼无情。
爰求乐录十三解，贺老当今最得名。
次韵道辅丈荆州吟四首
吴则礼（宋代）

楚橘秋高千树黄，赤湖城畔晚烟长。
风尘满地麒麟老，血汗无因污锦韁。
燕春台（送郑毅斋入观）
赵以夫（宋代）

锦里春回，玉墀天近，东风稳送雕鞯。祖帐移来，光流万斛金莲。十分香月娟娟。照人间、一点魁躔。此时新事，飞来双凤，催上甘泉。

寻思京洛，少日芳游，柳遥禁雪，花淡宫烟。鳌山涌翠，通宵脆管繁弦。再见升平，想红云、缥缈群仙。看明年。金殿传柑宴，衮绣貂蝉。
访功黄遗墨
查签（清代）

槛外滔滔水，岩前冉冉云。
行人舟似叶，题墨藓生纹。
岁月帆樯去，山川楚蜀分。
十年三舣棹，永愧北山文。
十五从军行
佚名（两汉）

十五从军征，八十始得归。
道逢乡里人，乡中有阿谁？
遥看是君乡，松柏冢累累。
兔从狗窦入，雉从梁上飞。
中庭生旅谷，井上生旅葵。
舂谷持作饭，采葵持作羹。
羹饭一时熟，不知贻阿谁？(贻 一作：饴)
出门东向看，泪落沾我衣。
尹洛日作
吕蒙正（宋代）

昔作儒生谒贡闱，今提相印出黄扉。
九重鵷鹭醉中别，万里烟霄达了归。
邻叟尽垂新鹤发，故人犹著旧麻衣。
洛阳谩道多才子，自叹遭逢似我稀。
叔父惠鉢三首
陈师道（宋代）

声中得句已忘言，断酒持斋郤自然。
大有西来真的意，饥时著饭饱时悬。
送尚医林邦献归天台省亲
柯九思（元代）

尝药事亲师华扁，玉函方秘得真传。采芝曾斸琼台月，煮朮时飘碧海烟。

几载尚医留帝里，一朝归省上江船。五云阁吏今华发，为报桃花洞里仙。
即景
弘历（清代）

夜雨朝晴爽气流，高原下隰酿丰秋。一天朗日悬清照，几缕残云恋碧浮。

心迹只今偏爱澹，诗裁到此合添幽。已怜近惯尝忧戚，稍幸兹犹解惄愁。
题脩江向自诚静乐轩
管讷（明代）

深巷无车马，衡门尽日扃。古苔迷曲砌，春草满閒庭。

雨笠嫌苏戴，风瓢厌许听。香消清昼永，自阅太玄经。
石斛
洪咨夔（宋代）

蚱蜢髀多节，蜜蜂脾有香。
藓痕分螺砢，兰颖聚琳琅。
药谱知曾有，诗题得未尝。
瓦盆风弄晚，彼拂一襟凉。
题前赤壁赋图
张昱（元代）

黄州故事今何在，汉水东流尚未穷。一世英雄争赤壁，百年风月属坡翁。

吹箫俊发龙吟后，作赋才豪鹤梦中。二客从游雪堂夜，丹青犹与昔时同。
白土道中
方回（元代）

雪后江南路，新晴野日浓。
车舆通旅客，篱落聚村僮。
澌解波□□，泥干土未松。
吾家有春酒，归斸故园菘。
得东南书报乱后东都故居犹存而州北松槚亦无
晁公溯（宋代）

旄头光垂北风起，胡沙漫漫暗天地。
翠华清晓巡朔方，咸阳宫殿生荆杞。
胡儿解鞍留汉土，凝碧池头日歌舞。
一朝忽弃洪河南，来归舆图丞相府。
当初乱离谁料此，南北中分指淮水。
天暌地隔十五年，不知中原复何似。
至今兵罢关泥开，始有北客中原来。
历言王侯故第宅，瓦砾半在高台摧。
最怜长杨与宣曲，树木荒凉迷御宿。
上林苑废花自开，辇路春回草还绿。
宫中千门万户空，兽扉凝尘生网虫。
遗民相对向天泣，耳冷不闻长乐钟。
外城白尽无人行，当道往往狐狸鸣。
天阴日暮闻鬼哭，万家经乱今一存。
呜呼上帝白玉京，繁华扫地令人惊。
此生复识太平象，不及百年终未能。
世人宁有金石坚，定恐不见全盛年。
出门恍惚忘南北，故国何在山连天。
岂意扬雄一区宅，城破萧条尚如昔。
闭门风雨长蓬蒿，榱桷多年亦倾侧。
户牖尚带沙场尘，小儿犹学胡笳声。
四邻半已易新主，存者无复当时人。
城北凄凉九原路，往往停车不忍去。
幸无樵牧犯松柏，那有鲜卑护置墓。
春风冢木生苍烟，北望拜泣还欣然。
向来艰难谁得免，独我获此真天怜。
君不见开成相国玉杯第，甘露变兴巢亦毁。
又不见骊山筑坟葬祖龙，牧儿盗入焚其中。
儒生虑远无后忧，生居敝庐死山丘。
五世相传盖有道，中无所欲人何求。
迩来天涯倦为客，角巾行卜东归日。
里中耆旧今已无，忍听邻人更吹笛。
和叔夏水仙时见于宣卿坐上叔夏折一枝以归八绝 其八
胡寅（宋代）

为花求偶岂全无，梅与山矾姊弟如。我已冥心芗泽观，何须江水对轩渠。
道傍草木二首
杨万里（宋代）

山无人迹草长青，异彩奇香不识名。
只是苔花兼藓叶，也无半点俗尘生。
代答张君祖诗
康僧渊（魏晋）

真朴运既判，万象森已形。精灵感冥会，变化靡不经。

波浪生死徒，弥纶始无名。舍本而逐末，悔吝生有情。

胡不绝可欲，反宗归无生。达观均有无，蝉蜕豁朗明。

逍遥众妙津，栖凝于玄冥。大慈顺变通，化育曷常停。

幽闲自有所，岂与菩萨并。摩诘风微指，权遒多所成。

悠悠满天下，孰识秋露情。
和程玉峰新春写怀
王渐逵（明代）

家在青萝第一湾，茅扉长掩白云间。渊明酒后惟栽柳，上蔡年来已破关。

残腊应无请自去，春风如约又知还。日长园坞閒消遣，累石疏泉作假山。
南岳会禅师往京口省枯木老禅过余湘上夜语及前诗三绝要谒梦蝶老居士不觉有怀其人
释德洪（宋代）

若逢梦蝶庵中老，为道归期压旧年。肯施独龙冈畔地，大胜小岭买山钱。
花卿冢行
谢翱（宋代）

湿云模糊埋秋空，雨青沙白丹陵东。莓苔阴阴草茸茸，云是花卿古来冢。

花卿旧事人所知，花卿古冢知者谁。精灵未归白日西，庙鸦啄肉枝上啼，绵州柘黄魂正飞。
和陈七峰七诗韵
包恢（宋代）

浊世九黄河，太虚一明镜。
混混皆随流，炯炯谁独醒。
崛起孤峰高，尽把众山领。
根基既超然，培植功且更。
秋夜旅泊言怀
林文俊（明代）

空江木落奈愁何，卧听霜鸿带月过。老去身浮青雀舫，秋来梦入白鸥波。

青牛早解庄生语，衰凤真惭楚客歌。早晚归寻樵牧侣，深山结屋傍云萝。
德宗皇帝挽歌词三首
武元衡（唐代）

道启轩皇圣，威扬夏禹功。讴歌亭育外，文武盛明中。

日月光连璧，烟尘屏大风。为人祈福处，台树与天通。

圣历□勤政，瑶图庆运长。寿宫开此地，仙驾缈何乡。

风断清笳调，云愁绿旆扬。上升知不恨，弘济任城王。

尝闻阊阖前，星拱北辰箓。今来大明祖，辇驾桥山曲。

松柏韵幽音，鱼龙焰寒烛。岁岁秋风辞，兆人歌不足。
端平二年端午帖子词·贵妃阁
洪咨夔（宋代）

萱长宜男草，榴开结了花。
欢声喧令节，庆事属天家。
绍兴登门肆赦二首
佚名（隋代）

拜况于郊，皇哉唐哉。
熙事休成，六騑鼎来。
天间以决，地垠以开。
陨祉发祥，如登春台。
宿阳台观
马戴（唐代）

玉洞仙何在，炉香客自焚。醮坛围古木，石磬响寒云。

曙月孤霞映，悬流峭壁分。心知人世隔，坐与鹤为群。
寄题观澜亭二首
刘子翚（宋代）

遥知压水创新斋，百里寒声席下来。
准拟杖藜秋夜去，同看月涌烂银堆。
九歌·少司命
屈原（先秦）

秋兰兮麋芜，罗生兮堂下。
绿叶兮素华，芳菲菲兮袭予。
夫人自有兮美子，荪何㠯兮愁苦？
秋兰兮青青，绿叶兮紫茎。
满堂兮美人，忽独与余兮目成。
入不言兮出不辞，乘回风兮载云旗。
悲莫悲兮生别离，乐莫乐兮新相知。
荷衣兮蕙带，儵而来兮忽而逝。
夕宿兮帝郊，君谁须兮云之际？
与女沐兮咸池，晞女发兮阳之阿。
望美人兮未来，临风怳兮浩歌。
孔盖兮翠旍，登九天兮抚彗星。
竦长剑兮拥幼艾，荪独宜兮为民正。
谢郎中惠茶
蒋贻恭（五代）

三斤绿茗赐贻恭，一种颁沾事不同。

想料肠怀无答处，披毛戴角谢郎中。
题华十二判官汝州宅内亭
欧阳詹（唐代）

高居胜景谁能有，佳意幽情共可欢。新柳绕门青翡翠，

修篁浮径碧琅玕.步兵阮籍空除屏，彭泽陶潜谩挂冠。

只在城隍也趋府，岂如吾子道斯安。
送文总管朝燕四首
刘应凤（宋代）

唤得岚乡昨梦回，东风万里上金台。
出关曾解婆娑否，枝北枝南一种梅。
偈颂一百零四首
释绍昙（宋代）

南山灿灿，白石烂烂。
觌当面机，瞎人天眼。
拄杖子，闻如是语，
从定而起，向香积世界，
乳窦峰前。转法轮，
抟香饭。听之双耳聋，
嗅之舌头烂。何似杨岐栗棘蓬，
秦时{左车右度}轹鑽。哑，
仁义尽从贫处断。
灵隐观风亭雪矶小酌
顾逢（宋代）

林峦深密地，怪石紫苔存。
留得巉岩势，全无斧凿痕。
浮云沉水底，落叶走山根。
最喜倾杯处，高僧遇老温。
远游
陆游（宋代）

壮年不作故山归，老去方知浪走非。
挂日片帆吴赤壁，嘶风疋马蜀青衣。
交游虽广知心少，香火徒勤愿力微。
堪笑只今成底事，青灯无恙且相依。
除夜寄罗评事同年 其一
王禹称（宋代）

岁暮洞庭山，知君思浩然。年侵晓色尽，人枕夜涛眠。

移棹灯摇浪，开窗雪满天。无因一乘兴，同醉太湖船。
偶成
岑徵（明代）

骏骨千金事已遥，高台无复望燕昭。频年夹寨师将老，几处敖仓米渐消。

每向齐庭愁鼓瑟，暂从吴市学吹箫。何须极目思乡国，王粲忧多不易销。
送边荆州廷实赋得一柱观
孟洋（明代）

松滋县东一柱观，君达荆州春正深。风落澄湖翻夕照，云移别嶂入晴林。

花间日见江猿过，竹里时闻湘鸟音。千古洞庭存胜槩，即怜词客更登临。
次韵无极以道寄金山寺佛监五绝四
晁补之（宋代）

无极世缘如嚼蜡，人言当住夜摩天。
此郎久学无生忍，此事吾知否不然。
江山秋霁歌题张宗苍画
弘历（清代）

他人之画画其法，宗苍之画画其理。求之于今几莫俦，求之于古竟堪比。

黄大痴，倪高士之二子，中得神髓。是时火流西风起，应节搆此盈丈纸。

正旗堂阵大差排，探胁雕肝细模拟。天欲高而蔚蓝，树欲鸣而染紫。

有如洗之碧山，更带之以流水。石厂倚岩，板彴接涘。

柴扉间出，水阁斜迤。气霁神来，百务爰始。细径归樵，无反裘斯可矣。

策杖访客，则有抱琴之童子。坐竹窗者，伊谁非庞德公乎，是则山阳高平而已。

眄蒹葭之苍苍，想风人之深旨。蜗庐若浮彼纬萧者，宁善贾之可市。

远帆天末挂，孰谓非太白当年无恙秋风是。上下数千年，纵横一万里。

我曾一览江山真面目，故知新秋霁景应如此。
阆州东园十咏·明月台
文同（宋代）

微棱生海角，圆魄到天心。
共上唯佳客，无容照俗襟。
宣统己酉十月同何梅叟游明陵用东坡石鼓歌韵
杨履晋（清代）

纪元阳月日丁丑，陟览明陵偕梅叟。昌平山水形家言，龙虎环抱群奔走。

旧闻日下稽遗编，胜国桥山系众口。一代姓易王气销，三恪封视神明后。

故人导我康家庄。寂寞黄华过重九。犹存郁郁山上松，不见依依殿前柳。

昭穆相向繁众星，长陵独运中央斗。龙飞北道思雄奇，燕子南来清腋肘。

零雨师岂应风雷，瓜蔓抄乃连禾莠。御制文字讳尊亲，圣德神功纪孝友。

不闻诗作侔鸱鸮，鬻子恩勤念卵壳。诸陵屹立没字碑，遑问鸟篆与虫蚪。

朱明极盛称洪、宣，擢用儒臣半黄耇。后来政事归貂珰，豹房鹰犬乐指嗾。

永、定陵工糜帑金，委鬼刑馀赐彝卣。闯入仓皇悲月游，大乐不奏瞽宗瞍。

呀庨御殿生荆榛，瀍邙霸杜等㟝嵝。最痛思陵附妃园，帝虽渴葬妃犹厚。

石人十二文武臣，从此不迓天王某。燕山沙河有废兴，珠邱尺寸仍明有。

我思炎汉逮天水，雠及枯骨遭鞭杻。明季流寇横神京，雷声堕地见天狗。

免攫玉匣与珠襦，幸脱灰烟及土偶。严禁樵苏尧舜朝，不使神宫同丘首。

天书大书不一书，黄瓦且修门敢掊。传闻禁旅入关日，颇思修怨亦自取。

岂知圣言万世法，鼎迁明德无尘垢。朱侯致祭虔春秋，作宾王家世世守。

读书雅慕蒋山佣，展谒诗篇永不朽。寒鸦落木无古今，明陵十三在天寿。
东园探桃李二首
杨万里（宋代）

有花无叶也孤寒，有叶无花草一般。
最是桃花饶态度，醉红娇绿恼人看。
景祐孟冬祭神州地祗二首
佚名（隋代）

有炜弥文，克隆宏杓。
贻此燕谋，具膺多祐。
嶰律吹莩，偿尊奠酒。
佐乃沈潜，永祈同末。
东丁洞效江西体次知难韵
史尧弼（宋代）

洞中滴沥几何深，犹有太古之遗音。
我来一唱三叹息，关雎之乐元非淫。
无声也无鸣东丁，入耳偏向幽人清。
端胜惠山味甘好，奔走水驿烦瓶罂。
道无情 别蔚州道众
尹志平（元代）

十月蔚罗行化。去送来迎车马。和气满山川。教风传。别后何时再遇。唯愿各心开悟。功积要三千。化灵仙。
方丈篱落
蒋伟（清代）

疏英芳蕊自成丛，尽在庵庭跬步中。造化不嫌凭架小，年年先得领春风。
题云台观
韩琦（宋代）

仙掌峰前羽客家，玉虚宫殿倚云霞。最高顶上谁曾到，得见莲开十丈花。
春光好 其四
欧阳炯（唐代）

碛香散，渚冰融，暖空濛。飞絮悠扬遍虚空，惹轻风。

柳眼烟来点绿，花心日与妆红。黄雀锦鸾相对舞，近帘栊。
踏莎行·雨霁风光
欧阳修（宋代）

雨霁风光，春分天气，千花百卉争明媚。画梁新燕一双双，玉笼鹦鹉愁孤睡。
薜荔依墙，莓苔满地，青楼几处歌声丽。蓦然旧事上心来，无言敛皱眉山翠。
和人登海表亭
苏轼（宋代）

谯门对耸压危坡，览胜无如此得多。
尽见西山遮岱岭，迥分东野隔新罗。
花时千圃堆红锦，雪昼双城叠白波。
回首球场尤醒眼，一番风送监重磨。
庾楼和林黄中韵
张孝祥（宋代）

九月扁舟下水风，一尊佳处与君同。眼高四海氛尘外，诗在千山紫翠中。

倾坐只惊谈麈白，踏筵不怕舞衫红。楼头今古无穷事，醉倚胡床月满空。
闺思
魏时敏（明代）

别后衡门镇不开，年年春雨长莓苔。
东风似欲添离恨，故引双双燕子来。
题春江小景图
黄清老（元代）

小艇无人载绿阴，白鸥门外笋成林。不知多少山中雨，染得一江春雨深。
秋夜过访谢儒美馆对月
欧主遇（明代）

虚窗邀月好，永夜得天多。落叶飞无处，秋风寒奈何。

杯香篱菊在，琴响塞鸿过。共醉幽怀发，谁闻白石歌。
海鸥咏
顾况（唐代）

万里飞来为客鸟，曾蒙丹凤借枝柯。

一朝凤去梧桐死，满目鸱鸢奈尔何。
送冯中允之任婺州
王禹偁（宋代）

东南宦迹多胜游，婺女星下溪山幽。
严陵隐德七里濑，沈约诗名八咏楼。
岸上黍离经故国，湖边木脱正高秋。
承明三入妨贤久，拟觅江乡小郡侯。
题无余处士书斋
齐己（唐代）

闲地从莎藓，谁人爱此心。琴棋怀客远，风雪闭门深。

枕外江滩响，窗西树石阴。他年衡岳寺，为我一相寻。
次韵张守垂虹小驻
陈造（宋代）

闻道垂虹舒远目，江波浩荡江天晴。
江城竹马待已久，未妨小寒鸥鹭盟。
郡民憔嗟岁不熟，丈夫慨慷志在行。
盛时陈力要接淅，庶莫常谭嗤老生。
峡山飞来寺 其一
梁有贞（明代）

兰若诸峰顶，维舟上翠微。细泉流暗壁，高殿敞斜晖。

峡险惊涛急，江寒过雁稀。跻攀一北望，似见五云飞。
鹊踏枝·粉映墙头寒欲尽
冯延巳（五代）

粉映墙头寒欲尽，
宫漏长时，酒醒人犹困。
一点春心无限恨，
罗衣印满啼妆粉。
柳岸花飞寒食近，
陌上行人，杳不传芳信。
楼上重檐山隐隐，
东风尽日吹蝉鬓。
题日本僧云山千里图
张以宁（明代）

天东日出天西入，万里虬鳞散原隰。日东之僧度海来，袖里江山云气湿。

愿乘云气朝帝乡，大千世界观毫芒。却骑黄鹄过三岛，别后扶桑枝叶老。
拟古诗二十首 其一
杨起元（明代）

行行重行行，与君不暂离。岂惮道理远，相随到天涯。

此地常晦道，会面安可知。安得白日光，为君照容辉。

君行日以远，君心日以缓。寒门隔灵曜，游子不顾返。

劳劳征途间，看看岁月晚。弃捐勿复道，生世同此患。
宫词 其二十八
赵佶（宋代）

御制新规宝墨香，蟠龙纹里字成行。臣邻近密方宣赐，圆饼均盛小绛囊。
辞逍遥园归乡祭祖·其二
赵国璧（明代）

少小离家存远志，老来白发著汗青。
柴门犬吠声林外，杏雨飞槐落满瓴。
浊酒千杯余独醒，香薰万里结孤形。
飞鸿若可传霄汉，定寄余思祭四溟。
送裘司直得请西归
真德秀（宋代）

轻舸龙山头，木兰作双橹。
飘然裘司直，乘向南昌去。
问君鵷鸾中，脱身遽如许。
栖迟三十年，始得官掌故。
小须上上考，岂不登省户。
自言野心性，眯目九衢雾。
修材岁云晚，萱草秋亦暮。
嗷嗷投林鸟，犹得反其哺，
江西父母邦，非复昔饶裕。
蛮烟一腥秽，乐岁且狼雇。
遗黎空杼轴，行旅窘刀布。
天门窈万里，可望不可籲。
君今佐无帅，精采系一路。
疮痍俟涤濯，画诺归佽助。
先声中答喜，高节懦夫慕。
遄当再前席，一正天子度。
白鸥没浩荡，苍鹘在指呼。
我亦南陔人，扁舟从此具。
宿野人家
赵蕃（宋代）

凛若将崩石，狂哉既倒流。
诗危欠好语，日晚觅安投。
劳我行何苦，嗟渠戍未休。
田居与官籍，俱坐有身忧。
赠天台郑道士
韩淲（宋代）

霞杯为奏阮咸曲，怅望十年湖水烟。闻过东嘉看雁荡，野云留宿话翛然。

谭诗忽见蒋云出，今去洞庭衡岳前。能说鍊师神不老，识全元是赤城仙。
庚子荐饥
戴复古（宋代）

杵臼成虚设，蛛丝网釜鬵。
啼饥食草木，啸聚斫山林。
人语无生意，鸟啼空好音。
休言谷价贵，菜亦贵如金。
武陵春 拟小山绿蕙红兰芳信歇原韵
姚华（清代）

绕屋吟花清兴发，写叶送寒流。时节重阳风雨秋。

端不替花愁。

秋英满路金如散，粱苑旧时游。醉了重簪影压头。

香里说中州。
谒蔡忠襄公祠
朱圭（清代）

天牢夜放晰蜴虫，化为无角垂天虹。阿谁射之瞽厥瞳，摩牙忽到觜觿宫。

当年盗首十八子，鲸吞欲暍黄河水。蔡公讲学兼知兵，书生有胆坚于城。

潼关破竹大事去，晋宫焚玉龙啼腥。从容一死报天子，神完不作睢阳鬼。

烈士同心五大夫，馨天浩气长无馁。我今抠衣拜下风，想公濡缕丹心红。

猿愁鹤唳满碧空，有酒浇我，烧劫不化磊落之心胸。
颂古九十八首
释印肃（宋代）

古今学道与参禅，未谙眼耳妙言诠。
一粒玄沙无住本，时时兴贩海南船。
绛州郑尚书
黄滔（唐代）

旌旗日日展东风，云稼连山雪刃空。剖竹已知垂凤食，

摘珠何必到龙宫。谏垣虚位期飞步，翰苑含毫待纪公。

谁谓唐城诸父老，今时得见蜀文翁。
挽程中书令三首
郑獬（宋代）

湖上千条柳，山翁旧日栽。
自从春水绿，不见相车来。
明月何须好，馀花忽更开。
平生歌舞地，零落湿苍苔。
湖州歌九十八首 其八十八
汪元量（宋代）

万里修途似梦中，天家赐予意无穷。
昭仪别馆香云暖，自把诗书授国公。
失调名
赵佶（宋代）

卷起珠帘。看是谁家妃子，收拾金奁。
次韵徐古泉雪冈见寄
方一夔（宋代）

掬泉陟云亭，撼桐款石室。桐以药清羸，泉以洗怆恻。

惟昔有二药，靳与世纷出。我来泛沧溟，幽岩傍攲侧。

不如岘山去，行尽风沙碛。交药父子间，风仪宛如昔。

引坐读书巢，呼酒软我膝。吟髭怒气张，笑眼寒光溢。

莱编如正色，澹然离芗泽。别去不空手，怀袖粲金碧。

笑我顽鲁胸，孔窍暗如漆。顺涂咏其事，搔痒发故疾。

闭门课学子，风雨隔十日。苍苍乔木春，杳杳碧云夕。

相思托空言，各倚天一壁。终携赤藤杖，相期访仙释。
忆越州
吕夷简（宋代）

贺监湖边山斗高，水轩水坞频抽毫。
吟馀清兴杳无际，揭蓬听雨登渔舠。
云门雪窦阻清赏，怳然目想心如遗。
前溪后溪月上处，千山万山花发时。
九月五日重至万山观观主宗贵兄留宿东明楼上
程敏政（明代）

不到琳宫已十年，小楼吟榻尚依然。云拖山色横窗下，风送溪依落枕边。

何处有方堪却老，秋来多病不成眠。眼中幸对纯阳子，手拨垆薰讲洞玄。
杂曲歌辞。春江曲二首
张仲素（唐代）

家寄征江岸，征人几岁游。不知潮水信，每日到沙头。

乘晓南湖去，参差叠浪横。前洲在何处，雾里雁嘤嘤。
渡知津桥眺小罨画溪尽处入弇山堂之左门
王世贞（明代）

问津只问弇山路，桥上双弇忽争露。桃花欲尽不尽源，烟雨如迷未迷渡。

维梢小艇亦可怜，一棹便抵中峰前。若教饱吃含桃去，蜡屐登山也自便。
江城子·斜风细雨作春寒
朱淑真（宋代）

斜风细雨作春寒。
对尊前，忆前欢，
曾把梨花，寂寞泪阑干。
芳草断烟南浦路，
和别泪，看青山。
昨宵结得梦夤缘。
水云间，俏无言，
争奈醒来，愁恨又依然。
展转衾裯空懊恼，
天易见，见伊难。
宣和改元改僧为德士作偈
释心道（宋代）

祖意西来事，今朝特地新。
昔为比丘相，今作老君形。
鹤氅披银褐，头包蕉叶巾。
林泉无事客，两度受君恩。
虔镇陆中丞招饮濂溪先生祠晚登高读王阳明先生太极图说
韩日缵（明代）

蛮溪箐峒靖烽烟，却似文成出镇年。共拟投戈欣矢德，还来剔藓读遗篇。

极从太始图难绘，知自孩提薪已传。登陟陶然成一醉，归来风月总无边。
颂古五十七首
释道昌（宋代）

南阳师，肌骨好。
洞山价，也难讨。
沩山翁，云岩老。
重注破，成鼓倒。
分明行官路，不觉入荒草。
葛藤因此到而今，业识茫茫何日了。
报资寺题壁 其三
梁以壮（明代）

吟对枯禅手独叉，山川寒入片心赊。西园昨夜吹风雨，一径萧萧葬落花。
客至
陆游（宋代）

何处轩车客，能来桑麦村？一奴先入市，此老自应门。
野果尝皆涩，村醅厌尚浑。
残年亦何恨，治世作黎元。
卢直院挽章
释居简（宋代）

玉堂云气锁空濛，回首泠然跨阆风。纸贵又腾身后贾，骚亡旧阆眼前功。

蜗缘竺涧题名石，鹭忆吴江载酒篷。零落九华三四帖，朣朣犹在破囊中。
禅人并化主写真求赞
释正觉（宋代）

天与之形，月皎河横。
地与之仪，山高水低。
华灯连有据，桃李默成蹊。
十方三世混不得，万像森罗类莫齐。
赠李阳孙
晏殊（宋代）

不忍与君别，怜君仁义人。
三年官满后，依旧一家贫。
对雪送花走笔况之
韩维（宋代）

春阴黯黯压城低，乱扑帘帷细点衣。
梅蕊更寒犹竞发，杨花未点忽先飞。
便思樽酒陪公议，敢望笙歌近使威。
绝景坐嗟清燕隔，一篮朱白尉旋归。
偈颂一一二首 其二十
释清远（宋代）

龙门结夏胜诸方，大地山河为举扬。若向九旬参得透，更无佛法可商量。
题郑防画夹五首 其四
黄庭坚（宋代）

折苇枯荷共晚，红榴苦竹同时。睡鸭不知飘雪，寒雀四顾风枝。
望思台
强至（宋代）

一朝木偶发深宫，父子恩隳晻暧中。
不见戾园埋恨处，至今草木有悲风。
春雨 其三
谭宗浚（清代）

悄倚阑干觅句来，片云头上已先催。愔愔芳径无行迹，草草年先负酒杯。

词忆杏花虞学士，句传梅子贺方回。南朝四百烟中寺，多少楼台暝不开。
起居方舍人挽诗二首
汪藻（宋代）

汉殿胪传处，回头四十春。共嗟香案吏，归作钓台人。

意气林泉老，名声日月新。贾生方拟召，鵩鸟在承尘。
题禁中黄石榴二首
曹勋（宋代）

榴花昔染猩猩血，檐卜丛中今斗新。
何事司花与纯素，不同妖艳污天真。
赠西蜀冯道士
朱继芳（宋代）

峨眉山月照清溪，中有方瞳一羽衣。
拄杖经行天下半，丹砂乞与世人希。
千年城郭空归鹤，万里山河自落晖。
安得与君游汗漫，乘槎一问女星机。
夜学
文同（宋代）

已叨名第虽堪放，未到根原岂敢休。
文字一床灯一盏，只应前世是深雠。
奉和张舍人阁老阁中直夜思闻雅琴因以书事通简僚友
权德舆（唐代）

紫垣宿清夜，蔼蔼复沈沈。圆月衡汉净，好风松涤深。

轩窗韵虚籁，兰雪怀幽音。珠露销暑气，玉徽结遐心。

盛才本殊伦，雅诰方在今。伫见舒彩翮，翻飞归凤林。
去郡三思 其二
方岳（宋代）

我思老任棠，规我一本薤。薤本犹可锄，而况此䄺稗。

拔之血人指，咄咄吁可怪。吾斯以为常，未敢以为戒。
江上村居
韦庄（唐代）

本无踪迹恋柴扃，世乱须教识道情。颠倒梦魂愁里得，

撅奇诗句望中生。花缘艳绝栽难好，山为看多咏不成。

闻道汉军新破虏，使来仍说近离京。
江边阻风散步至灵山寺
王守仁（明代）

归船不遇打头风，行脚何缘到此中？幽谷馀寒春雪在，虚帘斜日暮江空。

林间古塔无僧住，花外仙源有路通。随处看山随处乐，莫将踪迹叹萍蓬。
伯益以玉舟相酬酢席上口占二绝
刘学箕（宋代）

新年殊未有吟搜，美酒醺人不自由。
多谢主人情意厚，玉舟三度转船头。
和崔大夫新广北楼登眺
许浑（唐代）

北望高楼夏亦寒，山重水阔接长安。修梁暗换丹楹小，

疏牖全开彩槛宽。风卷浮云披睥睨，露凉明月坠阑干。

庾公恋阙怀乡处，目送归帆下远滩。
玉楼春 秋夜鹭冈随寂园丈步月
吴灏（清代）

月儿弓样齐林杪。林木森森风袅袅。方塘如镜净无痕，一径幽光清悄悄。

短筇安步闻巢鸟。扰扰尘生今夜少。白头青鬓两痴颠，明日重阳休过了。
步虚
司空图（唐代）

阿母亲教学步虚，三元长遣下蓬壶。
云韶韵俗停瑶瑟，鸾鹤飞低拂宝炉。
和别清凉和上人
贺铸（宋代）

明朝解携白鹭洲，後日相望黄鹤楼。
建业水清供白酌，武昌鱼贱足音邮。
著身物外不无处，俛首人群非有求。
愿报西庵落成会，待公退卧侬归休。
次韵和王刑部秋日寄元兄尚书
刘敞（宋代）

脊令原隰晓霜清，季子嗟行不自宁。归梦时环北斗极，相辉犹隔太微星。

源流淮水占何远，羽翼西山药最灵。接武禁严多故事，共看兰玉出阶庭。
同林潘二先生登舟 其二
陈宓（宋代）

何日长桥一酒船，蓑衣摆尽世间缘。乘风弄笛多莲夏，吹火烹鲈欲雪天。

山际烟云来有底，湖中风月浩无边。细看造化浑无老，只有朱颜易得年。
菩萨蛮 贾君彦明为阳丘丞，三年职扬政举，
刘敏中（元代）

挈家来吃山城水。三年不剩公田米。何物办归装。一车风满箱。吾人垂泪叹。过客回头看。谁不爱清官。清官似子难。
清凉
张率（南北朝）

登台待初景，帐殿蔼馀晨。罗帐夕风济，清气尚波人。

长簟凉可仰，平莞温未亲。幸愿同枕席，为君横自陈。
南台
陈师道（宋代）

城郭收灯兴未休，郤回春信到台头。
东风未借登临便，柳色遥看特地愁。
次韵黄倅喜雨
史弥宁（宋代）

唤起神龙泽楚乡，午天转首失炎光。
怪生未到秋深处，早有萧萧叶响廊。
武夷篇寄冯稚谟
郑学醇（明代）

武夷之山天下奇，溪流九曲清涟漪。峰峦秀拔耸霄汉，仙灵往往来栖迟。

大王峰高号天柱，玉女亭亭更媚妩。弱水源通天鉴池，升真洞接蓬菜圃。

访道曾闻十二仙，披衣同谒魏子骞。龙潭领得飞升诀，凡骨一蜕三千年。

幔亭开宴曾孙列，凌空万仞虹桥设。宾云几曲彩霞飞，铁笛一声山石裂。

翠屏丹灶尚依然，悠悠往事人空传。控鹤大仙缈何去，谁能契此清都缘。

冯生名挂天台藉，足蹑天梯访仙迹。崖头招鹤鹤初还，岩下搴华华吐色。

箕踞长吟看水帘，一编寄我西来鹣。安得乘风振羽臂，与君重访张金蟾。
南柯子
周紫芝（宋代）

白羽传觞急，金鞍跃马迟。云间彩凤看双飞。飞上碧梧枝上、稳双栖。

林下风流女，堂东坦腹儿。此郎标韵世间稀。好为伯鸾举案、又齐眉。
又登碧云亭感怀三十首
吴芾（宋代）

晚上危亭景色饶，眼中突兀是凌歊。
三千粉黛知何许，只有江山锁寂寥。
万花川谷
杨万里（宋代）

无数花枝略说些，万花两字即非夸。
东山西畔南溪北，更没溪山只有花。
次韵写怀
张邦奇（明代）

春雨萧疏老紫荆，硗田下潠自留耕。
林中果熟呼儿摘，谷口人来听鹤迎。
江郭好风催月上，海楼晴日看云行。
关门令尹今谁是，随处青牛得避名。
冬夜
杨亿（宋代）

香街鼓绝暝烟深，簷近孤釭射宿禽。
露井银床霜气冷，琐窗珠宿月华侵。
初沉远籁闻疏漏，旋拂流尘抚素琴。
坐久星河渐侵没，萧萧朔吹度平林。
偈颂六十八首
释法薰（宋代）

节令不相饶，阳生第一爻。
诸佛道长，众生道消。
拄杖子，独孤标。
忆梅 其四
戴梓（清代）

濡毫无计拟寒芳，西子湖平镜影长。倩质每同孤鹤瘦，清标宁逐野蜂狂。

焦桐曲里三更月，粉署风前一段香。飘泊故人无问处，独携枯竹过荒塘。
历代诗·梁
杨简（宋代）

萧衍梁武帝，其子号简文。
孝元恭皇帝，前后共四君。
五十有六载，大位俱于陈。
庚申东园花发二首
杨万里（宋代）

桃蹊李径旧分栽，红白教他各自开。
可是桃花逞颜色，一枝穿过李花来。
山堂巩先生挽诗三首 其三
姜特立（宋代）

绾章南北异，转首死生分。手泽空遗墨，书签冷旧芸。

行须潘岳诔，碑已蔡邕文。身后无儋石，玄成似子云。
舟次维扬偶成三首 其三
陆汝猷（清代）

雨昏云暗暮钟沈，绛蜡频烧夜渐深。敧枕几回思稳睡，数声新雁引乡心。
御街行 题吴春海太史鸿恩“岁寒登岱图”
翁瑞恩（清代）

朔风峭劲严冬节。泰岱顶、行踪绝。有人杖策独寻幽，不管天门绝鐍。

兹游突过，昌黎登华，书与家人别。

一编岱览难周列。择胜处、新图揭。云亭封禅久无书，谁识相如才杰。

庭闱眷念，觚棱回首，自记轮蹄辙。
六言一首
王阮（宋代）

秋色染成碧水，夜凉瘦落青山。树头宿鸟归尽，天外行人未还。
甲午夏日读尔雅有感
徐瑞（宋代）

梁间客燕一采芑，韝上饥鹰肉不肥。爱杀前溪双属玉，羽毛如雪背人飞。
霜螯用欧阳子咏车螯诗韵
许传霈（清代）

西风乍起香稻熟，临流蟹簖好生涯。霜凝连朝双螯足，佐酒立办付咄嗟。

草泥郭索占鸿爪，筐筥剖擘比寒瓜。厥物表里澄黑白，经秋豪甲饱精华。

凛凛寒威真味入，霏霏玉屑琼浆加。姜桂有时除辣性，和调饪谱理无差。

妒杀枫江老渔户，烹鲜炉火饫家家。匕箸搔爬夺专席，肌肤细腻胜瓠巴。

我闻江淮产佳种，欧阳螯食别名车。依然清脆适口腹，未必肃杀厉齿牙。

天生公子秉秋气，拳丁披甲食鱼虾。如仗大钺戮鳞介，俨拥神剑捐莫邪。

乌啼月落队行出，潮迎江头风景誇。不困篱菊影形瘦，绝胜岭梅冻欲花。

纵有八跪清斫雪，谁作波势起吧呀。盾甲自卫终须解，荻芦夜战静不哗。

右手持来发豪兴，当年吏部举止遐。会友高歌醉夜半，冷图茅屋聚团沙。
咏怀
周馨桂（清代）

苍天既生我，形骸非久留。鼎鼎百年中，于世何所求。

嗤彼灵运百，恃才遭愆尤。猗欤古君子，谦谦良优游。

多言用自烁，简默重前修。陆海多波澜，一苇纵虚舟。
七言四韵十六首 其十四
张伯端（宋代）

三五一都三个字，古今明者实然稀。东三南二同成五，北一西方四共之。

戊己自居生数五，三家相见结婴儿。婴儿是一含真气，十月胎圆入圣基。
侍宴安乐公主新宅应制
李适（唐代）

银河半倚凤皇台，玉酒相传鹦鹉杯。若见君平须借问，仙槎一去几时来。
鼎湖
侯让（明代）

鼎湖龙去不知秋，湖水依然入海流。仙杖凌虚嗟帝远，鸟号堕地是谁收。

天空鸥鹭联翩起，波暖鼋鼍赑屃浮。西望崆峒重回首，白云千里去悠悠。
菩萨蛮（端午）
梅窗（宋代）

玉钗松鬓凝云绿。绿云凝鬓松钗玉。双翠碍枝长。长枝碍翠双。

色丝添意密。密意添丝色。红映袖纱笼。笼纱袖映红。
池上春物已烂漫寄东甫
宋庠（宋代）

春物昌昌曲沼门，已宜留客置芳樽。
柳丝到地烟无力，花脸迎阳露有痕。
歌待瑶箱惊幕燕，舞留纨袖付庭鵾。
清明元巳俱堪会，莫遣香槽玉液浑。
四川使宅有韦令公时孔雀…妓兴嗟久之因赋此诗用广其意
武元衡（唐代）

荀令昔居此，故巢留越禽。动摇金翠尾，飞舞碧梧阴。

上客彻瑶瑟，美人伤蕙心。会因南国使，得放海云深。
大司寇王公扶侍太夫人驰传还里赋此为赠
王世贞（明代）

将母仍为昼锦身，亲从玉殿捧恩纶。旌旗自北风云近，花柳从南雨露匀。

出入两朝中执法，起居八座太夫人。莱衣姓老看还少，粉署名秋别有春。

桃实供从王母旧，履声听识郑公真。那应北斗虚喉舌，共望中台领缙绅。

明主总深乌鸟慰，可能无意画麒麟。
泽国幽居夏日杂题 其一
释文珦（宋代）

泽国无袢暑，幽居趣自长。花开殊旦暮，稻熟间青黄。

急雨分塍下，微风度水凉。断除车马迹，日日听鱼桹。
锦树行
许恕（明代）

忆昔家住蓉城东，周遭乌臼杂青枫。一春门巷绿阴雨，六月林青清昼风。

时当收藏未黄落，景因壮观还青红。织成谁似天孙巧，染出岂非青女工。

十年无家寄吴市，一日舣棹来穹窿。人家隐见流水绕，树林绚烂孤村通。

赤城丹霞映绝巘，西山落日回苍穹。杂花秋明步障外，归鸦暮落天机中。

高情作传忆郭偻，浮华戏人悲石崇。

题诗曾流御沟水，剪綵何烦西苑宫。人生渐老归未得，秋色虽好将成空。

何当唤起赵松雪，写我秋林倚瘦筇。
次韵周达道运句二首 其二
释德洪（宋代）

朱门连大藩，知是故人宅。登门一笑欢，忘其身是客。

丛林断岸西，聚落一水隔。欲知往来数，鸡犬亦相识。

人情改朝夕，世议苦迫窄。公辈月轮高，不涴浊流色。

拨书卧清晓，井汲闻馀滴。职严宾谒少，境静意自适。

嗟余眷闾里，边风马嘶北。公贤义当亲，此外吾何择。

瘴痾苏昼簟，小寝喧鼻息。梦惊哦公诗，清欢洗岑寂。
观鬭蟠蟀有感
顾逢（宋代）

徼虫亦可伤，何事苦争强。
百胜终归死，一秋空自忙。
吟残庭际月，冷怯草根霜。
不入儿童手，谁能较短长。
寄戴宾廷
刘翼明（清代）

携手上营丘，春水映春草。别来复如何，不信蒹葭老。

明月生新潮，白石啮古道。古道自漫漫，秋水复浩浩。
送赵几道赴台州录事
薛师石（宋代）

厅前绠汲何从来，清流海底通九垓。天河地脉㶏旋转，上中下井躔三台。

满城桃花二仙种，方广金殿三门开。一时会上几许人，若匪佛种应仙才。

于公徒知高其闾，岂识大化非胚胎。今兹送言暂相别，诗规笔诲纷崔嵬。

傅说明星定入梦，方朔迹秽空谐诙。不昵不阿予与汝，古交淡淡无嫌猜。
再过南园，感旧伤怀，示高氏二妻叔 其一
李宪噩（清代）

记得门开路向西，谢家梁燕满春堤。堂前柳絮看如雪，七字吟成不可题。
依韵和李君锡学士北使见寄
梅尧臣（宋代）

行色见车马，为之具壶觞。
暂辞甘泉宫，远奉左贤王。
蒙茸春裘薄，匼匝金络光。
唯知君命重，不数沙路长。
鲁酒虽入唇，胡笳易回肠。
归来立螭头，言动书不忘。
颂古二首 其二
释慧琳（宋代）

赤体更无藏隐处，黄龙未语先分付。若将见解上门来，他家自有通霄路。
哭赵观使墓
陈著（宋代）

十载重来古树阴，眼前新冢泪沾襟。
归家当与诸儿说，要识如今展拜心。
农家
吴琳（宋代）

野火相连打麦田，仰看斗转月低弦。
古来但说农家乐，夜半谁知未得眠。
悼何求卿内子王氏川人王丞相夫人母之妯娌
姜特立（宋代）

名父飞凫席庆长，良人傅粉旧传芳。
篮舆曾带阳台雨，花院俄沉婺宿光。
表表门眉看列倩，诜诜兰玉有诸郎。
不唯彩诰生前宠，更有丰碑自玉堂。
送邝将军元帅还郴古诗十首 其八
刘鹗（清代）

桓桓邝将军，罕与污冗亲。所以奸谀夫，无所容其身。

况耳不妄听，中心明如神。谁知杀贼汉？高出知书人。
与况山人郊行口占所见三首 其二
储巏（明代）

麦阪断人行，驱马荒田里。隔岸闻鸣榔，鱼舟在深水。
重酬周判官
白居易（唐代）

秋爱冷吟春爱醉，诗家眷属酒家仙。

若教早被浮名系，可得闲游三十年。
别拟太上皇帝挽歌词六首
范成大（宋代）

与子传神器，承家得圣人。
阶庭天下养，壶峤海中春。
四叶斑衣乐，三加玉册新。
寿宫如帝所，何必上霄晨。
送余兴国
徐渭（明代）

邻家兄弟逼炊烟，不见于今四十年。颊有长髯堪佐幕，头多短发尚留燕。

深秋一路逢红叶，明月双帆挂大川。黄鹤楼中可相引，石榴皮畔觅神仙。
题青莲宇为性空上人作
唐文凤（明代）

我闻舍卫国，布地皆黄金。□□祇树园，郁郁㫋檀林。

澄澄七宝祇，涓涓功德水。□□青莲花，非白非红紫。

莲生下有根，七窍常玲珑。□□菩提心，了了能相通。

莲开中有茎，茎断丝犹系。□□锁子骨，勾连自支缀。

莲老上有房，乃孕的实圆。譬如舍利子，凝结金石坚。

莲居淤泥内，不受淤泥污。譬如圆通性，略无挂碍故。

所以黄面老，比德良似之。嗜爱每趺坐，不倾亦不欹。

云何性上人，解构青莲宇。石塘湛澄碧，绀葩点寒翠。

莲叶何田田，莲蕊何娟娟。见莲即见佛，慕佛非慕莲。

瓣瓣露慈容，朵朵含至性。影摇晓日移，质濯秋波净。

有香复有色，香色本非真。欲知无尽意，悟此有漏因。

无尽亦归无，有因亦何有。心出万劫先，身居万劫后。

柏树解说法，桑叶能通禅。明月我佛道，孤月悬中天。

焚香诵法华，好究西来意。合掌问上人，如是复如是。
句
刘畋（唐代）

残阳来霁岫，独兴起沧洲。（雨后，张为《主客图》）
好事近·忆伯兄汉元
陈家庆（清代）

又值暮春天，树树柳花飞雪。一片池塘芳草，与愁苗争发。

望中片处是家山，莫向杜鹃说。昨夜一丸如水，是他乡明月。
奉和周蕃伯用王道夫韵二章见寄
陈傅良（宋代）

论定千年后，心宽万事平。
吾方惭鼠伎，安敢道鸿冥。
门户虽入境，溪山亦世情。
半天乔木立，尽日好禽鸣。
读刘宾客外集
冯山（宋代）

七言常爱中山好，百首犹存外集多。大约晚年知性命，一时清韵入中和。

森张剑戟虽无敌，隐约瑕疵惜未磨。三绕花栏俱读尽，杜陵回首郁嵯峨。
和怀孙子尚二绝 其一
王十朋（宋代）

泽国萧萧晚吹凉，东篱黄菊为谁香。故人一别路千里，夜雨何时更对床。
家居复有江湖之兴
戴复古（宋代）

寒儒家舍只寻常，破纸窗边折竹床。
接物罕逢人可语，寻春多被雨相妨。
庭垂竹叶因思酒，室有兰花不炷香。
到底闭门非我事，白鸥心性五湖傍。